鶺鴒頌
作者：明皇帝
朝代：唐

paragraphs: 伊我軒宮，奇樹青葱。
藹周廬兮，冒霜停雪，以茂以悅。
恣卷舒兮，連枝同榮，吐綠含英。
曜春初兮，蓐收御節，寒露微結。
氣清虛兮，桂宮蘭殿，唯所息宴。
棲雍渠兮，行搖飛鳴，急難有情。
情有餘兮，顧惟德涼，夙夜兢惶。
慙化疎兮，上之所教，下之所效。
實在予兮，天倫之性，魯衛分政。
親賢居兮，爰遊爰處，爰笑爰語。
巡庭除兮，觀此翔禽，以悅我心，良史書兮。